DA het Msimanga ‘herroep’, beweer ANCSolly Msimanga tree teen middel Februarie uit as burgemeester van Tshwane. Foto: ANA Die ANC in Gauteng is in sy skik met die bedanking van Tshwane se burgemeester, maar sê Solly Msimanga is in werklikheid herroep. Tasneem Motara, Gautengse ANC-woordvoerder, sê pleks dat die DA hom aanspreeklik hou vir sy mislukkings in die metro, “het hulle gemeen dis beter om [hom] te herroep en dit te laat lyk na ŉ bedanking”. “Onder Msimanga se bewind het dienslewering in die hoofstad feitlik in duie gestort en het inwoners se lewensgehalte in gedrang gekom,” meen Motara. “Solly Msimanga se nalatenskap is ŉ sukkelende munisipaliteit met meer vrae as antwoorde oor sy epiese mislukkings in sy kort tydjie aan die hoof van die stad.” Motara sê “dit gaan die verstand te bowe, om die minste te sê”, hoe die DA kan meen hy sal beter vaar as premier as burgemeester. “Van die skandalige aanstelling van onbevoegde en ongekwalifiseerde personeellede in die burgemeesterskantoor tot korrupsie in verband met onreëlmatige kontrakte en die voortdurende stryd met sy munisipale bestuurder, Moeketsi Mosola, het Solly keer op keer bewys dat hy bloot nie so ŉ verantwoordelikheid op hom kan neem nie.” Die ANC in Gauteng glo Msimanga sal nie die mas as premier van die provinsie opkom nie. “ŉ Ingewikkelde stad soos Tshwane en ŉ selfs komplekser provinsie soos Gauteng verdien leiers met die vaardighede en ervaring wat net die ANC kan bied,” sê Motara. Msimanga het Vrydag sy bedanking aangekondig en gesê hy tree uit om sy volle aandag toe te spits op sy kandidaatskap om ná die naderende algemene verkiesing die leisels in Gauteng oor te neem. Hy het gesê sy bedanking behoort teen die middel van Februarie afgehandel te wees.